《秋日杂咏二十三首 其二十三 咏边塞》
明代·孙承恩

穷边秋气早，六月飞霜华。胡儿弓力强，马蹄蹴风沙。

黄云连白草，极目天无涯。孤城控险阨，令严寂不哗。

凄风传画角，落日悲鸣笳。征人于此际，谁不动思家。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。